I 3F Læsø har godt 13 procent af medlemmerne fået supplerende dagpenge i mere end 30 uger indenfor de sidste to år. Nu frygter øen for, hvad der vil ske, når regeringen vil stramme reglerne for supplerende dagpenge, skriver Nyhedsbrevet 3F. De nye regler vil ramme de ca. 45 ansatte på øens største arbejdsplads, Læsø Fiskeindustri. - Folk er urolige, nervøse og utrygge. Der er ikke så meget andet arbejde at få på Læsø, og folk risikerer at blive tvunget til at søge arbejde på fastlandet, siger driftsleder på Læsø Fiskeindustri, Roland Nielsen til Nyhedsbrevet 3F. - For os som virksomhed risikerer vi at miste vores arbejdskraft. Skrækscenariet er, at vi tvinges til at flytte produktionen væk fra øen, siger Roland Nielsen, der selv har været i virksomheden i 22 år. 3F formand på Læsø, Viggo Jensen, deler fuldt ud bekymringerne. - Læsø Fiskeindustri er vores største arbejdsplads. Men med de nye regler risikerer folk at miste retten til supplerende dagpenge, og kan blive tvunget til at søge arbejde på fastlandet. Det kan betyde at de tvinges til at flytte, også selv om de har boet her altid. At arbejde på fastlandet og bo på Læsø holder man ikke til i længden. Man skal med færgen kl. seks om morgenen og er først hjemme ti minutter i syv om aftenen, det ødelægger familielivet, siger Viggo Jensen. Fiskeindustriens Arbejdsgiverforening har tidligere skrevet til Folketingets Arbejdsmarkedsudvalg og opfordret til, at branchen får dispensation fra reglerne.

Referat:
Læsø har Danmarksrekord i supplerende dagpenge.